„CONFRUNTĂRI PE PIAŢA ECONOMICĂ ÎNTRE MARILE CENTRE DE PUTERE ECONOMICĂ ALE LUMII” SAU CONLUCRARE, PARTENERIAT, REGIONALIZARE ŞI GLOBALIZARE ?

ABSTRACT
Ca răspuns la tema solicitată - „CONFRUNTĂRI PE PIAŢA ECONOMICĂ ÎNTRE MARILE CENTRE DE PUTERE ECONOMICĂ ALE LUMII” - lucrarea îşi propune să pună în lumină mutaţiile înregistrate în viaţa internaţională după încetarea Războiului Rece şi trecerea de la atmosfera de „confruntare”, specifică acelei perioade, spre o nouă eră dominată de conlucrare şi parteneriat, care îmbracă forme complexe de regionalizare şi globalizare.  Este totodată adevărat că acest proces este însoţit de apariţia germenilor unei noi lumi multipolare şi de o multiplicare a manifestărilor de putere, care conferă o nouă complexitate dinamicii internaţionale. Această stare presupune noi reglementări pentru cooperarea internaţională, noi moduri de organizare a instituţiilor internaţionale, şi ajustări conceptuale, inclusiv ale principiilor de bază care o guvernează. 
Pornind de la premisa că, în deceniile următoare, sistemul internaţional se va sprijini pe o reţea dominantă de state, alcătuită în jurul statului cel mai puternic, sau va cuprinde mai multe reţele de state, care vor gravita în jurul unui stat-centru de putere, lucrarea îşi propune să prezinte raporturile dintre principalii actori politici ai vieţii internaţionale – Uniunea Europeană, Statele Unite ale Americii, Rusia, China – în evoluţiile lor actuale din cadrul proceselor de reconfigurare a ordinii internaţionale. 
Pornind de la rolul în creştere pe care resursele energetice îl au în afacerile internaţionale, lucrarea încearcă să contureze importanţa pe care Asia Centrală o are în definirea unor noi raporturi între centrele de putere şi conlucrarea dintre acestea pentru valorificarea potenţialului zonei.
Cu toate că, la prima vedere, tematica ar impune o viziune predominant economică, aceasta ar fi incompletă sau, uneori, lipsită de fundament raţional, dacă nu ar fi abordate şi motivaţiile şi consecinţele de ordin politic ale acţiunii principalilor subiecţi ai vieţii internaţionale. 

Evoluţii şi teme globale în ordinea internaţională la începutul secolului XXI


După cel de-al doilea război mondial comunitatea internaţională s-a aflat într-un proces continuu de transformări politice, economice şi sociale care au condus la redefiniri de substanţă ale principalelor concepte cu care acestea operează. Aceste transformări sunt dominate de creşterea interdependenţelor, în toate domeniile, fenomen consacrat prin noţiunea generică de GLOBALIZARE. Se poate spune că suntem martorii începuturilor unei noi doctrine a comunităţii internaţionale, potrivit căreia cvasi totalitatea problemelor majore cu care se confruntă lumea, precum problemele securităţii şi dezarmării globale, ale creşterii economice sau ale pieţelor financiare globale, ale mediului înconjurător, etc. nu pot fi rezolvate fără o intensă cooperare internaţională. Trăim într-o lume în care izolarea a încetat să mai aibă vreo raţiune de a mai exista. Din necesitate, se impune cooperarea cu ceilalţi, deci între naţiuni. Multe din problemele interne ale unei ţări sunt generate în cealaltă parte a lumii. Instabilitatea financiară din Asia, spre exemplu, distruge locurile de muncă din Chicago. Sărăcia din Caraibe înseamnă mai multe droguri pe străzile din Washington şi Londra. Conflictul din Balcani a generat mai mulţi refugiaţi în Germania şi SUA. Aceste probleme pot fi abordate numai prin cooperare internaţională. 

În pragul unui nou mileniu, omenirea se află acum într-o nouă lume în care se caută noi reglementări pentru cooperarea internaţională, noi moduri de organizare a instituţiilor internaţionale, şi în care au loc ajustări conceptuale, inclusiv ale principiilor de bază care o guvernează. 
Complexitatea realităţilor lumii şi rapiditatea evoluţiilor pe planul relaţiilor internaţionale depăşesc capacitatea de acţiune şi de reacţie a  actualelor structuri şi organizaţii internaţionale, care încep să-şi arate limitele în parcursul rapid al proceselor de regionalizare şi globalizare. Numeroase state, în principal statele mici şi mijlocii şi statele cu tradiţie multilaterală, dar şi Uniunea Europeană în ansamblul ei, dovedesc loialitate şi determinare pentru reactivarea relaţiilor multilaterale, în formate noi, flexibile, deschise, variabile, care să constituie calea de gestionare a afacerilor globale, fără a neglija posibilitatea revigorării unor instituţii internaţionale cu tradiţie. Un rol important în aceste procese novatoare revine intereselor şi angajamentelor statelor membre importante. SUA, statele europene, China, India, F. Rusă, Japonia, noile puteri emergente din Asia, America Latină sau Africa au răspunderea intensificării eforturilor de degajare a unor reţele de angajamente şi reglementări comune, care să poată servi dinamic democraţiei, respectării drepturilor şi libertăţilor fundamentale ale omului, păcii, securităţii şi dezvoltării durabile.

Analize numeroase converg spre ideea că, în deceniile următoare, sistemul internaţional se va sprijini pe o reţea dominantă de state, alcătuită în jurul statului cel mai puternic, sau va cuprinde mai multe reţele de state, care vor gravita în jurul unui stat-centru de putere. Asocierea se va întemeia pe interese comune şi pe o viziune similară referitoare la ordinea globală. Aceste reţele ar putea intra, pe anumite subiecte şi spaţii geografice, în competiţie, distinctive fiind opţiunea pentru democraţie sau pentru autocraţie şi opţiunea pentru un sistem internaţional dominat de factorii de putere sau pentru un sistem internaţional în care factorii de putere sunt gestionaţi în cadrul creat de instituţiile şi regulile internaţionale. 

Este de aşteptat ca nucleele şi reţelele din jurul lor, interesate de păstrarea statu-quo-lui, de continuitatea instituţiilor actuale şi de aplicarea strictă a dreptului internaţional să se apropie în majoritatea cazurilor în care vor considera că un alt centru de putere sau o altă reţea ar putea determina modificarea ordinii internaţionale.

Globalizarea economică va continua şi se va adânci. În ciuda tendinţelor protecţioniste recurente, comerţul internaţional va creşte.

O deschidere mai mare şi apariţia unor puteri comerciale noi vor accentua competiţia şi vor creşte presiunea pentru adaptarea sistemelor economice şi sociale. Actorii trinomului dominant actual, SUA, UE şi Japonia, vor rămâne lideri de piaţă în domeniul produselor de înaltă tehnologie, dar vor continua să externalizeze servicii şi producerea bunurilor pentru care este necesară forţă de muncă numeroasă. Ţările ţintă ale externalizării vor deveni noile ateliere economice ale lumii. China şi India îşi vor continua ascensiunea economică, deplasând spre Asia centrul de greutate al economiei mondiale. Totuşi, în ambele ţări, creşterea economică sustenabilă va depinde de reformele interne, de accesul la resurse şi de dezvoltarea infrastructurii.

Se poate aprecia că globalizarea, ca fenomen dominant al zilelor noastre,  este pilonul noii ordini mondiale, care ne uneşte într-o interdependenţă reciprocă. 

Există politicieni sau reprezentanţi media care prezintă globalizarea ca un „viitor roz”, în care toţi vor fi avea de câştigat, iar lumea se va dezvolta în deplină armonie.

În realitate, globalizarea nu este o noţiune vagă, un „sentiment călduţ” despre o lume viitoare. Ea este o strategie, în primul rând, economică, promovată de statele din lumea industrializată şi de către corporaţiile transnaţionale (TNC-uri). Obiectivul principal al conceptului este, adesea,  asigurarea accesului liber la pieţele mondiale, crearea unui model de comerţ liber, liberalizare care să permită TNC-urilor să înlăture de pe piaţă competitorii locali mici, indiferent de costurile sociale sau de mediu. 

Cu toate acestea, nu poate fi negată valoarea şi implicaţiile procesului de globalizare, conferite atât de liberalizarea economiei mondiale, de facilitarea fluxurilor investiţionale, de creşterea gradului de ocupare şi pregătire a forţei de muncă, de sporirea veniturilor din exporturi, cât şi, în special, de „boom”-ul informaţional, de stimularea şi facilitarea legăturilor inter-culturale şi de circulaţia cunoştinţelor şi a valorilor, în general de apariţia unui nou model de reală interdependenţă creatoare. 

Pentru exemplificare ne propunem să ne referim la modul în care globalizarea se manifestă la nivel european, transatlantic, al spaţiului asiatic, pentru substanţializarea curentelor şi tendinţelor actuale, în marea majoritate convergente, cu manifestări care adeseori depăşesc deja clasicele forme de regionalizare.


Uniunea Europeană în faţa transformărilor majore ale lumii contemporane


Dacă ultimii douăzeci de ani au fost marcaţi de numeroase sincope care au frânat procesele integraţioniste europene, următorii douăzeci de ani debutează cu manifestări îngrijorătoare, cu incertitudini şi provocări care pun sub semnul întrebării însuşi viitorul construcţiei europene.


Germenii unei noi lumi multipolare îşi fac apariţia însoţiţi de o multiplicare a manifestărilor de putere care conferă o nouă complexitate dinamicii internaţionale. În acest context, pe fondul încetinirii ritmurilor de creştere, comparativ cu ceilalţi competitori, rolul Uniunii Europene în arena internaţională tinde să urmeze acelaşi trend.  Capitalul uman al UE obişnuia să fie fundamentul economiei, bazat pe inovaţie şi creativitate la cel mai înalt nivel. Dar în prezent alte regiuni câştigă teren şi  progresează prin investiţii mult mai mari în cercetare, dezvoltare tehnologică şi inovare.  Studiile arată că până în anul 2030 Asia va fi în fruntea dezvoltării ştiinţifice şi tehnologice, cu o producţie de bunuri de înaltă valoare, capabile să aducă transformări majore în structura producţiei, dar şi a calităţii vieţii. 


Evoluţiile economiilor emergente spre atingerea standardelor de viaţă din lumea industrializată vor avea drept consecinţă firească o creştere masivă a consumului global de resurse energetice.  Până în 2030 cererea globală de resurse energetice va creşte cu 50% faţă de prezent, cu o pondere de 80% a combustibililor fosili în consum. Dependenţa de importurile de energie va creşte, în general. UE va importa aproximativ două treimi din necesarul său. Volatilitatea preţurilor şi incertitudinea livrărilor vor fi agravate de instabilitatea politică din ţările producătoare de resurse energetice. Sursele alternative de energie regenerabilă vor avea o creştere mai rapidă decât cele tradiţionale, dar la orizontul anilor 2030 ele vor reprezenta numai o mică parte din necesarul global de energie. 


Toate aceste manifestări vor avea loc pe fondul unor transformări sociale ample. Într-o societate cu un proces accelerat de îmbătrânire, în care numărul persoanelor în vârstă de peste 65 de ani se va dubla până în 2030 faţă de prezent, statele membre UE sunt nevoite să facă eforturi considerabile pentru a finanţa programele sociale şi pentru a menţine în activitate cetăţeni în vârstă. Totodată, în condiţiile scăderii potenţialului de forţă de muncă, Europa va fi nevoită să stimuleze imigraţia, ceea ce va avea consecinţe legate de integrarea socială a imigranţilor. 


Uniunea Europeană se afla, în prezent,  în faţa unei opţiuni simple: reformă sau declin. Multe dintre evoluţiile prezente sunt accelerate de actuala criză financiară şi, posibil, economică, cea mai profundă după „Marea depresiune” (se vorbeşte chiar de posibilitatea declanşării unei noi depresiuni)
, din care UE ar putea ieşi numai după câţiva ani. Această criză a pus în lumină unele deficienţe structurale ale economiei europene: nivelul redus al productivităţii, şomajul, flexibilitatea precară a pieţei forţei de muncă, etc. 

În acest context, impactul redus al crizei în state precum China şi India şi relansarea mai rapidă a acestora din criză îi determină pe mulţi să marginalizeze necesitatea unor masuri de reformare a economiei mondiale. Există o anumită îngrijorare în legătură cu atitudinea statelor emergente care, conştientizând potenţialul lor economic, vor încerca să valorifice, în favoarea lor, carenţele structurale ale economiei europene. În realitate, actualele mutaţii în poziţiile economice ale statelor în conglomeratul mondial pot şi trebuie să conducă la sporirea volumelor investiţionale, a comerţului şi al consumului global. Dar UE nu poate să dea asigurări că evoluţiile altor actori vor conduce, în mod implicit, la evoluţia tuturor participanţilor la economia globală („win-win situation”). Dacă UE nu se reformează în concordanţă cu actualele exigenţe ale economiei globale, există un pericol real ca declinul relativ al Europei să devină o realitate absolută. 

Pentru UE, după 50 de ani de succese notabile, anul 2010 ar putea să marcheze începutul unei alte faze în care, pentru o perioadă de 50 de ani să-şi etaleze, în mod pregnant, un rol de actor global sau, din contra, să alunece într-o poziţie marginală, să devină o peninsulă occidentală irelevantă a continentului asiatic.  

Pentru UE sporirea rolului şi importanţei în arena internaţională nu se poate realiza fără o creştere economică solidă, pe fondul unei amplificări a coeziunii interne, în cadrul căreia solidaritatea să devină motorul proiectului european.  

Problematica cu care ne confruntăm în prezent are valenţe globale, iar evoluţiile ei pot să conducă la apariţia de noi câştigători sau de noi perdanţi. Pentru a evita să se alăture perdanţilor, UE trebuie să adopte măsuri inedite şi de substanţă: creşterea competitivităţii economice, dezvoltarea unei economii bazate pe cunoaştere, asigurarea libertăţii şi securităţii cetăţenilor europeni. Totodată, având în vedere unele semnale de dezechilibre de putere în defavoarea Europei şi SUA, UE trebuie să-şi impună capacitatea de reformare a modelelor de guvernare globală, de promovare a agendei sale bazată pe valorile universale. 


În ultimele două decenii, statele europene au înregistrate progrese prin promovarea interdependenţelor globale. Totuşi, actuala criză şi instabilitate financiară, cu efecte directe asupra preţurilor la alimente şi energie, au pus în evidenţă pericolul potenţial al dependenţelor asimetrice, îndeosebi în ceea ce priveşte livrările de resurse naturale. 

Pentru UE interdependenţele sunt nu numai o stare naturală de fapt, ci şi o opţiune. Dacă statele răspund la criza financiară şi economică printr-o afirmare supralicitată a independenţei lor în diverse domenii, riscul              de-globalizării va deveni o realitate. UE îşi propune să dejoace această tendinţă, printr-o apărare proactivă a principiului de interdependenţă responsabilă, ceea ce presupune menţinerea angajamentului diferiţilor actori globali faţă de sustenabilitatea sistemului.

Promovarea interdependenţei responsabile se poate realiza într-o lume în care principalii actori convin şi sprijină o conlucrare într-un sistem cu o guvernare multilaterală. Dar acest obiectiv se bazează pe un consens fragil, întrucât roadele multilateralismului  nu sunt întotdeauna percepute de statele care  nu au avut un rol în configurarea arhitecturii internaţionale de după cel de-al doilea război mondial. Este nevoie de o nouă configuraţie mondială care să ia în consideraţie şi poziţiile puterilor emergente faţă de normele actuale, cu accente aparte asupra conceptelor de multilateralism, inclusivism, echitate, dezvoltare sustenabilă, securitate colectivă, respectarea drepturilor omului, întâietatea normei de drept, practicarea unu comerţ liber şi echitabil, etc. 

Europa va progresa în această lume a competiţiei numai dacă promovează elementele principale ale noului său model de creştere, bazat pe competitivitate, incluziune, responsabilitate socială, sustenabilitate economică şi protecţia mediului. Întrucât alţi actori globali, în principal economiile emergente, vor urma propriile lor direcţii de dezvoltare, UE trebuie să identifice, prin negocieri multilaterale, interesele comune cu aceştia, precum şi modelele comune de acţiune. În acest context, UE trebuie să definească o strategie economică globală în care Euro să fie recunoscut ca a două monedă de rezervă a sistemului monetar internaţional şi să contracareze impactul negativ al dezechilibrelor economice globale asupra competitivităţii Europei.  UE trebuie să acţioneze împreună cu partenerii săi pentru instituirea unor relaţii monetare mai flexibile şi echilibrate şi să promoveze un parteneriat global, în care statele să-si raporteze monedele naţionale la un coş valutar şi nu numai la dolarul american. 


Pentru mulţi cetăţeni din întreaga lume UE este o stare de referinţă, o alternativă la modelul tradiţional de relaţii între state şi o comunitate de norme de reglementare care au adus după sine prosperitate şi coeziune într-o regiune marcată de dispute sau conflicte, inclusiv armate.  Modelul „soft” de putere reprezentat de Europa trebuie să devină pivotul de dezvoltare şi de atracţie a unor relaţii menite să aducă stabilitate şi prosperitate, în primul rând în vecinătatea imediată. Proiectele UE, precum Politica Europeană de Vecinătate, Parteneriatul Estic sau Uniunea Mediteraneană, sunt parteneriate care vizează instaurarea, în spaţii regionale, a democraţiei, respectarea drepturilor omului, comerţ liber şi progres economic. În continuare, UE va promova o politică de coexistenţă strategică cu Rusia şi va  avea o abordare deschisă faţă de cooperarea cu alte regiuni, precum ASEAN, MERCOSUR sau SADC. În relaţiile cu acestea, UE trebuie să ţină cont de percepţiile, aşteptările şi preocupările acestor zone.


Parteneriatul dintre Uniunea Europeană şi Statele Unite ale Americii

În prezent, Uniunea Europeana şi Statele Unite ale Americii formează cel mai mare parteneriat comercial bilateral. Numai comerţul cu bunuri în 2007 s-a ridicat la peste 400 de miliarde de euro, iar cel cu servicii este estimat la 226 miliarde de euro. 

Mai mult, SUA şi UE reprezintă cei mai mari investitori în spaţiul partener: în 2007, 42% din totalul investiţiilor făcute de UE au fost direcţionate către SUA, iar peste jumătate din investiţiile private americane şi-au găsit destinaţia în ţările din Uniunea Europeana. Investiţiile reciproce au permis crearea de milioane de locuri de muncă, atât în SUA cât şi în Uniunea Europeană. În Statele Unite ale Americii, din cei peste 5 milioane de americani angajaţi de companii străine, 58% munceau pentru companii europene. La fel, în Europa, în filialele firmelor americane lucrau aproape 4 milioane de europeni (date la nivelul anului 2005).

Pentru a contribui la întărirea competitivităţii celor doua economii, zeci de miliarde de euro sunt alocate anual pentru cercetare-dezvoltare de către firmele europene în SUA şi de cele americane în UE. 

Volumul tranzacţiilor bilaterale precum şi găsirea soluţiilor optime pentru întărirea relaţiilor dintre cele doua puteri diminuează sau chiar şterg neînţelegerile ocazionale între SUA şi UE, apărute de-a lungul timpului în domeniul comerţului, cum ar fi problema subvenţiilor pentru agricultură sau pentru domeniul aeronautic.

Dat fiind dimensiunea celor două economii, cât şi volumul comerţului bilateral, UE şi SUA se confruntă periodic şi cu dispute comerciale care, de regulă, sunt reglementate prin mecanismele Organizaţiei Mondiale a Comerţului. Deşi în unele situaţii se mediatizează în exces aceste dispute, ele nu reprezintă, anual, decât 2% din volumul total al schimburilor comerciale dintre UE şu SUA.

Un alt subiect de dispută îl reprezintă măsurile netarifare care afectează comerţul dintre UE şi SUA. La solicitarea Parlamentului European, Comisia Europeană a elaborat, în decembrie 2009 un studiu privind măsurile netarifare (NTM), cu următoarele concluzii:

· Pentru UE, renunţarea la toate NMT-urile identificate ar conduce la creşterea PIB-ului cu 122 miliarde euro anual şi a volumului exporturilor, cu 2,1%; sunt vizate sectoare precum producţia de autovehicule, produsele chimice, farmaceutice, alimente şi echipamente electrice;

· Pentru SUA , avantajele renunţării la toate NMT-urile sunt estimate la 41 miliarde euro aport la PIB şi o creştere a exporturilor cu 6,1%; 

UE şi SUA au o gamă largă de formate de negociere, printre care, Dialogul Transatlantic al Legislatorilor, Dialogul Transatlantic al Consumatorilor, Dialogul Transatlantic al Oamenilor de Afaceri, etc. 

Relaţiile dintre cele doua părţi nu se rezumă numai la domeniul comercial, la fel de importante fiind relaţiile politice şi militare. Fiind două super-puteri care domină scena internaţională, ele nu pot rămâne indiferente la problemele care apar în diferite regiuni sau state ale lumii. Cooperarea în domeniul afacerilor internaţionale dintre SUA şi UE este vitală, întrucât de cele mai multe ori problemele sunt prea complexe pentru a putea fi rezolvate numai de una dintre ele. Nu există dispută internaţională, zonă sau ţară din lume în care Statele Unite şi Uniunea Europeană să nu aibă interese şi în care fiecare dintre ele să nu fie afectată de modul în care acţionează cealaltă. 

Este binecunoscut faptul că opiniile celor două sunt diferite în ceea ce priveşte o serie de probleme importante, cum ar fi Curtea Penală Internaţională, tratatul de la Kyoto, producţia şi stocarea de mine antipersonal, pedeapsa capitală. Cu toate acestea, este de netăgăduit că ceea ce le desparte este mult mai puţin important decât ceea ce le uneşte: valorile şi obiectivele pe care le împărtăşesc şi care se urmăreşte a fi atinse la nivel global, prin cooperare – respectul pentru statul de drept, drepturile omului şi ale minoritarilor, democraţia, lupta împotriva criminalităţii şi a terorismului - pentru a numi doar câteva dintre ele. 

Summit-urile anuale SUA-UE la nivel de preşedinţi, numeroasele întâlniri la nivel ministerial şi la nivel de grupuri tehnice de lucru oferă un cadru pentru ca cele doua părţi să îşi coordoneze acţiunile atunci când sunt de acord sau să minimizeze disputele atunci când nu ajung la un acord în privinţa unei probleme.

Relaţiile din ultimii ani (de la începutul Administraţiei Bush şi până în prezent), deşi uneori au fost tensionate ca urmare a neconcordanţei de opinii între cele doua entităţi (care au început cu ameninţarea Statelor Unite de a se retrage din forţele de pace ale Naţiunilor Unite daca personalul lor nu era scos de sub jurisdicţia Curţii Penale Internaţionale şi continuând cu războiul din Irak), au trebuit să se moduleze în funcţie de evenimentele care au avut loc la nivel mondial. Astfel, cooperarea între Statele Unite şi Uniunea Europeana a cunoscut o intensificare majoră în domeniul luptei împotriva criminalităţii şi a terorismului ca urmare a atacurilor teroriste din 11 septembrie, cele doua părţi luând o serie de măsuri bilaterale: schimbul de informaţii privind ameninţările teroriste, tipuri de crime şi rute de trafic (2001), schimbul listelor de pasageri ai liniilor aeriene, pentru a depista potenţialii terorişti (2004) etc.

Cooperarea între SUA şi UE a căpătat o nouă dimensiune şi ca urmare a implicării din ce în ce mai mult a Uniunii Europene în securizarea zonelor de conflict din lume. Chiar dacă modalităţile de asigurare a securităţii oferite de UE (misiuni de menţinere a păcii, ajutor umanitar, măsuri de prevenire sau rezolvare a conflictelor, reconstrucţie şi securizare post-conflict) sunt oarecum diferite de metodele forţelor armate ale SUA, în ultimul timp Uniunea Europeană se conturează ca o entitate importantă, capabilă să ofere securitate în lume, complementând eforturile SUA.

Dacă discuţiile cu privire la securitatea internaţională, pacea, drepturile omului, democraţia, precum şi cele legate de relaţiile economice între SUA şi UE au dus la concluzii clare legate de acţiunile ce trebuie urmate în cadrul cooperării dintre cele două părţi, câteva probleme s-au demarcat ca fiind mai sensibile şi rezolvarea lor cerând mai mult timp.

Prima dintre ele o constituie problema tratatului de la Kyoto, pe care administraţia Bush nu l-a ratificat. De asemenea, o alta divergenţă care nu   şi-a găsit încă soluţia o reprezintă problema Curţii Penale Internaţionale. 

Un alt subiect sensibil pentru o parte din statele membre ale Uniunii Europene îl constituie regimul vizelor impus cetăţenilor europeni. Având în vedere că mai sunt state membre UE ai căror cetăţeni  nu pot intra în SUA fătă viză (în scop turistic sau de afaceri, pe o perioadă limitată de timp), Uniunea Europeană doreşte ca SUA să ridice regimul în materie de vize şi să trateze toţi cetăţenii europeni în mod egal, incluzând toate statele membre în Programul Visa Waiver (VWP).

Programul a fost înfiinţat în 1986, cu obiectivul de a promova relaţiile dintre SUA şi aliaţii săi, să elimine barierele inutile în calea circulaţiei persoanelor. Pentru a se asigura accesul liber tuturor cetăţenilor europeni pe teritoriul Statelor Unite, în aprilie 2008, statele membre UE au autorizat Comisia Europeana să negocieze în numele lor acele condiţii de includere în Programul Visa Waiver care cad sub incidenţa responsabilităţii Comunităţii Europene.


Pentru reglementarea şi stimularea parteneriatului lor, îndeosebi în domeniul economic, UE şi SUA au stabilit un cadru de discuţii şi negociere care funcţionează sub forma summit-urilor anuale, prilej cu care se negociază şi se reglementează eventualele dispute sau diferenţe de opinii şi se adoptă  documente care stau la baza formulării obiectivelor şi a mijloacelor de implementare, precum şi un sistem instituţional dedicat bunului mers al parteneriatului. Printre summit-urile care au marcat evoluţia parteneriatului UE-SUA se pot remarca următoarele:


Summit-ul din 30 aprilie 2007, care a prilejuit semnarea de către preşedintele Comisiei Europene, Manuel Barosso, de cancelarul german Angela Merkel şi preşedintele american George W. Bush a Acordului-cadru asupra integrării economice transatlantice între SUA şi UE. Acest acord  cuprinde şi înfiinţarea Consiliului Economic Transatlantic (TEC), organism dedicat supravegherii şi impulsionării implementării măsurilor convenite pentru amplificarea integrării economiilor SUA şi UE.  TEC este locul de dezbateri între membrii Comisiei şi cei ai administraţiei americane care poartă responsabilitatea politică a îndeplinirii obiectivului de amplificare a raporturilor economice dintre cele două entităţi.

Puternic mediatizat, Summit-ul din 2008, ultimul summit UE-SUA din timpul administraţiei Bush, a avut loc la începutul lunii iunie 2008 la Brdo, în Slovenia, şi a inclus pe agenda de discuţii o gama largă de subiecte de interes regional sau global, domenii în care SUA şi UE au acţionat sau îşi propuneau să acţioneze în parteneriat.

Astfel, principalele probleme discutate s-au referit la asistenţa pentru dezvoltarea Kosovo, continuarea iniţiativei de pace în Orientul mijlociu, iniţiativă lansată cu un an în urmă la Annapolis, realizarea unui acord global în ceea ce priveşte schimbările climatice, precum şi problema eficientizării folosirii energiei.

De asemenea, un alt subiect de interes pentru toate statele membre ale UE l-a constituit discuţia cu privire la includerea altor state membre UE în programul US Visa Waiver.


Rusia caută să instaureze o nouă ordine economică mondială


Una dintre provocările majore ale secolului XXI este încercarea Rusiei de a redobândi statutul de mare putere, într-o competiţie acerbă cu state emergente precum China sau India, dar şi cu Uniunea Europeană şi Statele Unite. 


Timp de un deceniu, până în 2008, produsul intern brut al Rusiei, exprimat în dolari, a crescut de nouă ori, de la 200 miliarde dolari la 1.800 miliarde dolari, dar acesta reprezintă numai 2,5% din PIB-ul global. În condiţiile în care preţul hidrocarburilor a înregistrat fluctuaţii semnificative, în general în scădere, cursul ascendent al dezvoltării Rusiei, pe baza valorificării resurselor naturale, a fost stopat, economia aflându-se într-o stare precară de modernizare şi cu o vulnerabilitate crescută la factori externi precum evoluţia preţului pe piaţa ţiţeiului.  Aproximativ 85% din exporturile sale sunt formate de produsele energetice, metalurgice şi chimice. Cu excepţia industriei de armament, celelalte ramuri industriale au stagnat, din cauza climatului viciat de afaceri (corupţie, intervenţia statului, etc.) şi a lipsei competiţiei în producţia de bunuri de larg consum.


Criza financiară globală a lovit puternic şi Rusia. Ea nu mai poate să depindă majoritar de veniturile din resursele minerale  

Într-un moment în care lumea face eforturi de a ieşi din criza financiară, şi de a preveni declanşarea unei crize economice, Rusia încercă să reconfigureze ierarhia economică mondială, luptând să ajungă din nou în prima linie a acesteia şi chiar să devină co-fondatoarea unei noi ordini economice mondiale.

Principalul vector al strategiei de dezvoltare economică este folosirea tehnologiilor de ultimă generaţie şi atragerea investiţiilor străine directe, în paralel cu reducerea dependenţei dezvoltării de valorificarea resurselor energetice.  


În acest scop, potrivit unor declaraţii recente ale preşedintelui Dmitri Medvedev, Rusia va utiliza stimulente fiscale şi alte politici economice caracteristice economiei de piaţă, pentru a transforma statul într-o destinaţie pentru firmele inovatoare din întreaga lume. Guvernul va renunţa începând cu anul viitor la impozitele asupra câştigului de capital pentru investiţiile directe pe termen lung, într-o încercare de a atrage fonduri care să ajute economia să îşi reducă dependenţa de resursele energetice şi pentru a elimina capitalul speculativ. În decurs de un an, se va crea un fond de investiţii care să ajute la atragerea "de investitori strategici". Astfel, pentru fiecare rublă de la stat, Rusia speră că va obţine trei ruble capital privat."Noi înţelegem că pentru modernizarea noastră competiţia internaţională este un stimul decisiv", a spus preşedintele. 


Potrivit aprecierilor oficialilor ruşi, statul îşi revine din criză. Datoria este "minimă" - 10% din PIB, rezervele valutare cresc din nou, iar inflaţia se află la minimul ultimilor 20 de ani.


Printre iniţiativele concrete de reconfigurare a unei noi ordini economice mondiale ale Rusiei, reţine atenţia ideea promovată de preşedintele rus,  care a declarat că a purtat deja discuţii cu liderii chinezi pentru a transforma yuanul într-o monedă convertibilă, potrivită pentru a fi utilizată pentru rezervele valutare, într-o încercare de a promova monedele statelor emergente în detrimentul dolarului: "Viitorul va confirma corectitudinea previziunilor noastre şi cred că viitorul sistem financiar mondial constă în utilizarea diferitelor monede pentru rezervele valutare şi crearea unui portofoliu alcătuit din mai multe monede naţionale"
.

Preşedintele rus a mai amintit rupia indiană ca o monedă care ar putea fi inclusă în rezervele valutare mondiale.

China şi Rusia deţin două dintre cele mai mari trei depozite de rezerve valutare.


Pentru a putea prefigura în ce măsură aceste obiective strategice ar avea şanse de a prinde contururi concrete, se impune o scurtă prezentare a raporturilor Rusiei cu actualele centre de putere (UE, SUA), precum şi cu actori sau zone potenţiale într-o nouă arhitectură globală, cu accente aparte asupra relaţiilor cu China, şi poziţionării Rusiei în Asia Centrală.
Realpolitikul rusesc în raporturile cu UE

În ultimele două decenii, principalele personalităţi politice ale Europei – cancelarul german Gerhard Schröder,  preşedintele francez Jacques Chirac sau premierul italian Silvio Berlusconi – au promovat dezvoltarea unui parteneriat strategic cu Rusia, care să contribuie la stabilitatea estului continentului european, să consolideze  securitatea energetică a ţărilor lor şi să  faciliteze penetrarea pe o piaţă de largi dimensiuni. 


Pe fondul dorinţei Moscovei de a se implica în construcţia unei noi Europe, fără ca acesta să implice apartenenţa deplină a Rusiei la UE şi NATO, UE şi Rusia au convenit un model de conlucrare numit „Cele patru spaţii comune”, respectiv economie, politică externă şi de securitate, securitate internă şi domeniul culturii, educaţiei şi informaţiilor. Teoretic, această conlucrare era premisa unui parteneriat strategic de vecinătate, deschis şi aderării Ucrainei.  


În centrul „Spaţiului Economic Comun” se află cooperarea în domeniul energiei, pe fondul creşterii cererii globale de ţiţei şi gaze naturale. Se estima că Rusia  va deveni, până în 2015, alături de Arabia Saudită, furnizorul principal  de resurse energetice, cu o poziţie specială în stabilirea nivelului de preţ pe această piaţă.  În acest context, devenea evident că UE intra într-o competiţie cu SUA şi cu Asia în stabilirea unui parteneriat cu Rusia, pe fondul evidenţei că Rusia se plasează, în mod necesar, pe poziţia de partener indispensabil în problematica securităţii energetice. 


Dar, potrivit estimărilor, capacităţile Rusiei de livrare nu erau suficiente pentru a satisface necesarul de ţiţei şi gaze naturale al Europei şi Asiei, astfel că se impunea o creştere majoră a producţiei ruseşti. În consecinţă, se ridica întrebarea cine vă asigura tehnologia necesară şi investiţiile pentru modernizarea sectorului energetic al Rusiei, acţiune cu serioase conotaţii strategice. Se estima un necesar de investiţii pe următorii zece ani, de aproximativ 85 miliarde dolari, sumă pe care Rusia nu o putea disponibiliza. 


Sub conducerea lui Putin şi în acord cu reprezentanţii cercurilor de afaceri, Rusia a optat pentru parteneriatul cu Europa, atrăgând-o printr-o promisiune de alianţă energetică, cu o miză, nedeclarată, de suport pentru politica sa externă.   


Putin anticipa pentru Rusia o construcţie economică bazată pe patru piloni: energie, industria de apărare, transporturi şi sistemul bancar, cu celulele de bază – companii controlate de stat. Având în vedere ca sectorul energetic generează 40% din veniturile bugetare din taxe, 50% din profiturile din export şi reprezintă 20% din întreaga economie rusă, sectorul reprezintă componenta cea mai importantă a interesului naţional şi principal vector de atingere a dezideratului de a deveni o putere economică globală.  Cu toate că investitorii germani, francezi sau britanici au fost invitaţi ca parteneri în dezvoltarea sectorului energetic, aceştia, potrivit politicii economice ruse, nu  pot deveni acţionari majoritari. Principalul partener în „alianţa energetică” este Germania, construcţia gazoductului din Marea Baltică fiind exemplul concret al acestei conlucrări. 


Prin declaraţia sa în cadrul Bundestag-ului german, în 2001, Putin a prezentat, în mod explicit, dorinţa Rusiei de formare a unei zone economice comune cu UE, în care să fie valorificate resursele minerale din Siberia prin tehnologiile avansate ale Europei.  Dar, în toate acţiunile care au urmat acestui moment, Rusia a demonstrat că nu este dispusă că partajeze în nici un fel cu Bruxelles-ul aspecte ale suveranităţii sale. 


Rusia propune UE un model de comunitate bazat pe interese şi nu pe valori, pe un pragmatism economic, în loc de un dialog care să privească cetăţenii respectivi, pe modernizarea parteneriatului în loc de iniţierea unu parteneriat democratic.  Acestea sunt conceptele esenţiale care separă aşteptările UE de cele ale Rusiei referitoare la o nouă Europă.  Pentru occidentali, Europa reprezintă un sistem universal de valori, în timp ce pentru Rusia Europa rămâne o entitate geografică. 

Această abordare diametral opusă datează de cel puţin 200 de ani. În secolul XIX Prusia, Austria, Marea Britanie, Franţa şi Spania vedeau expansionismul spre est al  Imperiului Rus ca pe o acţiune ostilă şi periculoasă. Rusia avea atunci, la fel ca şi în prezent, o imagine bivalentă în ochii Occidentului. Pe de-o parte, doritoare de a-şi însuşi progresul tehnologic din Occident şi modul de viaţă occidental, iar pe de altă parte negarea „valorilor universale” promovate de Occident, precum şi a culturii acestuia, considerată ca fiind incompatibilă cu societatea rusă. 

Din păcate, nu sunt semnale că s-ar fi produs mutaţii în viziunea Rusiei faţă de Occident. Apropierea Rusiei de Occident are ca principal scop devenirea sa ca mare putere şi nu o integrare cu Occidentul. Relaţiile sale cu Occidentul nu sunt un imperativ ideologic, ci o sursă externă de modernizare economică. 
Elitele ruse concep „realpoliticul” lor ca o combinaţie de geopolitici cu măsuri geoeconomice, având ca element de suport capabilităţile militare. Opţiunile ideologice ale guvernelor şi valorile comunităţilor nu se plasează pe poziţii determinante. În general, integrarea presupune promovarea relaţiilor în cadrul comunităţii internaţionale şi nu absorbţia unei entităţi în alta. Nu se poate pune problema apartenenţei ca membru cu drepturi depline a Rusiei în Uniunea Europeană. Raporturile ruso-europene se limitează strict la contacte economice şi comerciale şi la dezbateri politice, adesea controversate, asupra drepturilor omului şi a libertăţilor cetăţeneşti. 

Obiectivul major pentru Rusia, în viitorul apropiat, va fi reconfigurarea fostului teritoriu sovietic şi instituirea, în acest areal, a unui centru de putere sub egida sa. Noua strategie s-ar putea numi „Operaţiunea CSI
”. Expansionismul capitalului rus în fostele republici sovietice şi transformarea Rusiei într-un „magnet” economic sunt vectorii principali ai instituirii noului centru de putere. Înfiinţarea unei zone economice comune şi a unui cadru de securitate regională cu fostele republici sovietice este o strategie pentru următorii 20-25 de ani. 

Având în vedere că Ucraina, Moldova, Belarus şi statele din sudul Caucazului  se găsesc în vecinătatea apropiată a UE, acţiunea rusă în cadrul CSI va presupune o rivalitate şi, într-o anumită măsură,  o dispută directă cu UE în ceea ce priveşte viitorul acestor state. Totodată, constituirea unui centru de putere rus în această zonă implică clarificări conceptuale asupra relaţiilor Rusiei cu UE, dar şi cu Statele Unite, în cadrul cărora pot să apară poziţii controversate, chiar ireconciliabile.    

Parteneriat, cooperare şi politica spaţiilor europene comune

Relaţiile oficiale dintre UE şi Rusia sunt guvernate de Acordul de Cooperare şi Parteneriat semnat de Elţîn şi liderii UE, în Corfu, în iunie 1994. Acesta cuprinde o sferă largă de domenii de cooperare, în special în sectoarele economice. Un element important al acordului, de ordin instituţional,  se referă la convenirea unui summit bianual, cu participarea Preşedintelui Rusiei, a Preşedintelui Consiliului UE şi al Comisiei Europene. Acest summit a căpătat substanţă îndeosebi în timpul preşedinţiilor Putin, în care s-au adoptat agende concrete de obiective comune şi s-au realizat analize asupra progreselor înregistrate în cadrul parteneriatului. 

Unul dintre obiectivele ambiţioase ale PAC este constituirea unei zone de comerţ liber între UE şi Rusia, dar implementarea lui este condiţionată de aderarea Rusiei la Organizaţia Mondială a Comerţului (OMC). Cu toate că negocierile sunt intense şi se bucură de sprijinul UE, OMC este refractar la aderarea Rusiei, invocându-se trei elemente majore: nivelul taxelor vamale practicate de Rusia la importurile sale, respectarea anumitor norme în domeniul serviciilor, îndeosebi în ce bancar, şi nivelul preţurilor şi tarifelor la energie practicate de Rusia pe piaţa internă.  Rusia este, în principiu, de acord cu alinierea preţurilor interne pentru energie la nivelul pieţei, dar numai pe termen lung, fără a fi dispusă să îşi ia angajamente concrete. Reticenţa OMC se intersectează cu demersurile cercurilor de afaceri din UE, care fac presiuni pentru menţinerea unor instrumente protecţioniste (condiţionări anti-dumping şi sistemul cotelor) faţă de exporturile ruseşti, competitori puternici ai producătorilor din UE, îndeosebi de produse metalurgice şi chimice.  

Alte subiecte controversate sunt nivelul scăzut pe piaţa internă al preţului ţiţeiului folosit în scopuri industriale, procesele tehnologice învechite din unele ramuri industriale, cea ce se reflectă în grade ridicate de poluare (încălcarea prevederilor Protocolului de la Kyoto), etc. Un subiect central al disputelor dintre UE şi Rusia îl reprezintă refuzul ratificării Cartei Europene a Energiei, document care introduce reglementări multilaterale în domeniul tranzitului conductelor de ţiţei şi gaze naturale şi care presupune o atingere a intereselor şi o erodare a poziţiei monopoliste a Gazpromului.  

UE insistă pentru perfectarea unor acorduri cu Rusia care să faciliteze construirea unu sistem de conducte care să lege Kazakhstanul de beneficiarii finali de gaze naturale din Europa, în timp ce Rusia doreşte să fie intermediarul acestor livrări. În absenţa unui compromis, UE ia în calcul soluţii alternative, precum livrările de gaze naturale lichefiate sau dezvoltarea unor reţele de conducte trans-Caucaziene. 

Dispute bilaterale între Rusia şi state membre ale UE


În ultimii ani s-au înregistrat unele diferende bilaterale între state membre ale UE şi Rusia, care, pe de o parte, au afectat în mod semnificativ relaţiile UE-Rusia, iar pe de alta, au creat disensiuni şi diferenţe de opinii în interiorul UE cu privire la politica externă a UE, în speţă, la poziţia UE faţă de Rusia. Se poate aprecia că raporturile UE cu Rusia au semnalat lipsa de coeziune a Uniunii în politica externă. În noiembrie 2006, Polonia s-a opus adoptării mandatului de negociere al UE cu Rusia pentru reînnoirea Acordului de Parteneriat şi Cooperare; incidentele legate de cazul Litvinenko, disputa privind cumpărarea rafinăriei Mazeikiu (Lituania), criza legată de monumentul din Estonia, restricţiile impuse de Rusia la importurile de ouă din Finlanda (la mijlocul anilor '90) sau refuzul Danemarcei de a interzice desfăşurarea la Copenhaga a Congresului cecenilor de pretutindeni (octombrie 2002) au fost semnale asupra rapidităţii cu care deteriorarea raporturilor UE-Rusia ar putea să aibă loc din cauza unor diferende bilaterale.


Aceste „accidente de parcurs” în relaţiile UE-Rusia sunt abordate cu toată atenţia în cercurile decizionale comunitare prin prisma potenţialului lor de afectare a coeziunii şi solidarităţii UE în acţiunea sa externă. 


 Absenţa Moscovei din structuri internaţionale care reglementează şi din punct de vedere juridic raporturile multilaterale, precum OMC sau Tratatul  privind Carta Energiei,  reduce şansa unei reglementări juridice, pe baza dreptului internaţional a diferendelor bilaterale. În general, în ultimii ani, Rusia a manifestat reţineri în a perfecta aranjamente cu caracter obligatoriu, bazate pe norme occidentale, şi a încercat să renegocieze elemente principale ale acordurilor şi înţelegerilor perfectate după încheierea perioadei războiului rece (de exemplu, Tratatul privind Forţele Armate Convenţionale din Europa).  


Apariţia unor astfel de diferende bilaterale ridică problema competenţei comunitare şi solidarităţii UE în rezolvarea lor. Cu toate că procesul de integrare europeană face progrese remarcabile iar Tratatul de la Lisabona aduce elemente novatoare în acest sens, politica externă europeană continuă să se desfăşoare pe trei coordonate, care interacţionează între ele: relaţiile externe ale UE, Politica Externă şi de Securitate Comună (PESC) şi politicile externe naţionale ale statelor membre. Prin urmare, în general, „diferendele bilaterale” se înscriu în sfera de competenţă a statelor membre. Cu toate acestea, diferende precum revendicările teritoriale nesoluţionate sau cazurile de spionaj, deşi au un caracter strict bilateral, atrag atenţia organismelor UE întrucât au impact direct asupra politicilor comunitare. Spre exemplu, interesul UE, asupra certitudinii legale a limitelor estice ale teritoriului Uniunii a fost determinant în plasarea problematicii demarcaţiei corespunzătoare a frontierei ruso-baltice, înscriindu-se printre subiecte de cea mai mare importanţă ale relaţiilor UE – Rusia.


Există diferende care se plasează în competenţa comunitară exclusivă care, deşi nu sunt diferende bilaterale, au un puternic caracter bilateral, prin efectele disproporţionat majoritare asupra unui stat membru. Spre exemplu, intenţiile Moscovei de a majora taxele la exportul de cherestea afectează, în primul rând, industria de prelucrare a lemnului din Finlanda şi Suedia. Cu toate acestea, problematica respectivă se află în competenţa Comisiei Europene. 


În ceea ce priveşte principiul solidarităţii UE în politica externă, articolul 11.2 al Tratatului Uniunii Europene cu privire la PESC este formulat în termeni vagi şi nu cuprinde obligaţii exprese. Este un deziderat al statelor membre de a mobiliza sprijinul UE în soluţionarea un diferend bilateral dar, în acelaşi timp, disponibilitatea statelor membre în a-şi manifesta solidaritatea în soluţionarea anumitor diferende bilaterale este condiţionată de afectarea interesului naţional, în speţă, de interesele lor comerciale cu Rusia.  
Scenarii alternative ale relaţiilor Rusiei cu SUA


În accepţiunea factorilor decizional americani, conlucrarea economică cu Rusia reprezintă o oportunitate de lărgire şi aprofundare a raporturilor bilaterale, de substanţiere a unei atmosfere favorabile şi de încredere reciprocă pentru negocieri şi acorduri în domenii de interes precum cooperarea în neproliferarea armamentelor, abordarea programului nuclear al Iranului ş.a. Cu toate aceste bune intenţii, cele două state înregistrează volume foarte mici ale schimburilor comerciale şi ale investiţiilor reciproce -  SUA reprezintă numai 4% din comerţul şi investiţiile străine directe din Rusia. 


Una din cauzele volumului redus de investiţii americane în economia rusă este  că Statele Unite nu au ratificat Tratatul bilateral de investiţii cu Rusia,  document pe care alte 38 de state, reprezentând principalii actori economici ai lumii, majoritatea din UE, l-au ratificat. Drept consecinţă, americanii, de regulă, investesc în Rusia prin subsidiarele europene ale firmelor lor. Deşi Rusia a salutat perfectarea acestui document, disponibilitatea celor două părţi fiind reiterată şi în Declaraţia de la Soci, din 2008, administraţia Bush a propus negocierea unui nou document, care nu a fost perfectat până în prezent.


Statele Unite  sprijină aderarea Rusiei la OMC şi OCDE şi colaborează cu aceasta în cadrul G8 şi G20.  În opinia americană, dorinţa Rusiei de a accede în organizaţii economice cu vocaţie internaţională este o dovadă a disponibilităţii de  a-şi asuma obligaţii cu caracter juridic de respectare a standardelor internaţionale, bazate pe întâietatea normei de drept, pe transparenţă şi pe garantarea drepturilor de proprietate. 


În legătură cu propunerea avansată în octombrie 2008 de preşedintele Medvedev,  la Evian (Franţa), privind reforma sistemului financiar-bancar mondial, cu toate că aceasta este apreciată ca fiind încă vagă şi cuprinzând elemente contrare poziţiilor americane, ea a fost considerată de către factorii politici americani ca un semnal pozitiv al disponibilităţii Rusiei de a se implica în reforma arhitecturii financiare internaţionale.


Unul dintre obstacolele principale în calea dezvoltării relaţiilor comerciale dintre SUA şi Rusia este Amendmentul Jackson-Vanik la Legea  Comerţului din 1974, care cere executivului să confirme, în fiecare an, către Congres, că nu există restricţii pentru emigrarea evreilor din Rusia; dacă se invocă acest amendament, toate importurile din Rusia sunt supuse unor taxe prohibitive (taxa Smoot-Hawley). Această măsură restrictivă, caracteristică perioadei Războiului Rece, a devenit anacronică şi, cu toate că administraţiile Bush şi Clinton au promis scoaterea Rusiei de sub incidenţa ei, amendamentul este încă în vigoare. 


În aprilie 2008 SUA şi Rusia au semnat Acordul 123 privind cooperarea în domeniul folosirii energiei atomice în scopuri civile, document care are o anumită importanţă în stimularea schimburilor comerciale bilaterale. Documentul nu a fost încă ratificat de Congres, din cauza crizei din Georgia şi a discrepanţelor de opinie în dosarul nuclear iranian. 


 În SUA există numeroase opinii potrivit cărora administraţia ar trebui să stimuleze şi să faciliteze exportul companiilor interesate de piaţa rusă. În Statele Unite funcţionează Banca de Export - Import şi Corporaţia pentru Investiţii Private în Străinătate, care ar trebui să faciliteze schimburile comerciale şi investiţionale cu Rusia, dar, îndeosebi în actuala criză financiară, se impune mobilizarea sprijinului administraţiei.  


În domeniul energiei, sincopele înregistrate în ianuarie 2009 în livrările de gaze naturale din Rusia spre Europa au fost pentru SUA o reconfirmare a carenţelor care se înregistrează în politica energetică a Rusiei. Pentru SUA problema nu este legată de principiile pe care să le promoveze în acest domeniu, ci a gardului său de implicare în politica energetică europeană. O eventuală implicare s-ar putea realiza, cu efectele scontate, numai alături de Uniunea Europeană. Dialogul SUA – Rusia pe problemele resurselor energetice ar trebui să fie reformulat ca Dialogul SUA – UE – Rusia, dar pentru aceasta, SUA şi UE ar trebui să-şi coordoneze politicile în domeniul energiei faţă de Rusia şi să aplatizeze diferenţele de poziţii în acest domeniu, exprimate la Washington şi în capitatele statelor membre UE. 


Statele Unite au numeroase interese în domeniul resurselor energetice din spaţiul eurasiatic şi sprijină evoluţia spre adoptarea principiilor de piaţă liberă de către statele din zona respectivă. În acest context, SUA ar trebui să ratifice Tratatul Cartei Energiei
, alăturându-se astfel eforturilor UE în a determina Rusia să adere la aceste acorduri care formează un cadru modern, bazat pe principiile pieţei libere, în domeniul resurselor energetice. Rezervele de ţiţei şi gaze naturale din câmpurile petrolifere siberiene sunt aproape epuizate, producţiile sunt în scădere, iar pentru continuarea valorificării lor în aceste condiţii sunt necesare investiţii masive de capital, în proiecte cu un grad ridicat de risc. Este necesară atragerea de capital, management şi tehnologie modernă străine, ceea ce, în condiţiile crizei financiare actuale,  ar putea să determine o reconsiderare din partea rusă a caracterul naţionalist al politicii sale energetice. 


Cu toate că în Rusia companiile petroliere americane sunt marginalizate, aceste s-au implantat serios în Kazakhstan şi în Azerbaijan, şi se vor bucura, în continuare, de sprijinul administraţiei americane. 


Statele Unite îşi vor continua politica de sprijinire a dezvoltării de rute alternative pentru a reduce monopolul rus asupra tranzitului de hidrocarburi. Au făcut-o pentru realizarea conductei Baku –Ceyhan care transportă ţiţei din bazinul Mării Caspice spre Marea Mediteraneană, sprijină proiectul gazoductului Nabucco, din Turcia, prin Balcani, spre Austria. 
Rusia şi Asia Centrală

Se pot distinge două domenii majore de interes ale Moscovei faţă de zonă: domeniul economic, în special exportul de ţiţei şi gaze naturale din Asia Centrală, şi domeniul securităţii zonei. Pentru Kremlin, creşterea gradului de insecuritate este motivaţia principală a implicării în regiune, întrucât doreşte să evite situaţii în care este nevoită să intervină militar.

Începând cu a doua jumătate a anilor '90, devine evidentă acţiunea Rusiei de a redobândi un anumit statut internaţional şi de a-şi reface rolul de centru de influenţă în spaţiul ex-sovietic. După venirea la putere a fostului preşedinte Putin, încă din iunie 2000, acesta a formulat coordonatele unei noi politici externe, care iau în calcul capabilităţile limitate ale Rusiei şi necesitatea ca Federaţia să fie pregătită să facă anumite concesii geopolitice,  acordarea unei importanţe sporite relaţiilor diplomatice cu parteneri strategici precum India, Iran şi China, direcţionarea investiţiilor spre statele CSI, etc.  Amplificarea activităţii în cadrul Tratatului Securităţii Colective CIS este o altă coordonată importantă, în contextul necesităţii contracarării extremismului musulman din zona Caucazului şi a Asiei Centrale, alături de  dorinţa de a recâştiga controlul asupra resurselor energetice ale zonei, îndeosebi cele din bazinul Mării Caspice.  

În cele două mandate ale preşedintelui Putin, Rusia a reuşit să refacă statutul de partener principal al statelor central asiatice, iar pe plan multilateral cele două organizaţii iniţiate de Moscova – Comunitatea Economică Eurasiatică şi Tratatul Securităţii Colective – funcţionează ca un cadru instituţional important al cooperării Ruso - Central Asiatice. Pentru statele din zonă, în plan bilateral, Rusia este principalul aliat strategic şi militar. 

Rusia a jucat un rol determinant în reconstrucţia instituţională din Asia Centrală, prin încurajarea instaurării, în aceste ţări, a unui mod autoritar de guvernare şi promovare a ideii că modelul occidental de democraţie parlamentară este inadecvat zonei.

În domeniul economic Rusia şi-a redobândit poziţia dominantă, schimburile comerciale cu statele din Asia Centrală triplându-se în perioada 2000 – 2003, de la 7 la 21 miliarde dolari, o treime din acestea fiind reprezentate de livrările de hidrocarburi. În 2006, Rusia a redevenit principalul importator din Kazakhstan (volumul total al schimburilor bilaterale cifrându-se la 10 miliarde dolari); este primul partener comercial al Uzbekistanului (peste 3 miliarde dolari,volum al schimburilor în 2007) şi al doilea partener, după China, al  Kyrgyzstanului. În Turkmenistan, Rusia deţine o poziţie în urma Ucrainei, Iranului şi a unor state din UE.

În sectorul energetic din Asia Centrală Rusia  a realizat o prezenţă în creştere după 1990. Iniţial, Gazprom a penetrat în  Kazakhstan, dar după anul 2000 şi-a deschis căi de acces în Uzbekistan şi  Turkmenistan iar după 2005, şi în Kyrgyzstan şi Tajikistan. Fluxul livrărilor de hidrocarburi este unidirecţional: din Asia Centrală spre Rusia. Dar Rusia consumă numai o mică parte din acestea, marea majoritate fiind re-exportate de Moscova spre Ucraina şi statele occidentale. 

Mai mult decât oricare alt actor internaţional, Rusia joacă un rol determinant în organizarea pieţei hidrocarburilor din Asia Centrală, urmărind, în primul rând, noi posibilităţi de majorare a exporturilor din zonă şi de sporire a încasărilor din taxele de tranzit, adeseori producând crize în livrările interne pe pieţele locale (îndeosebi în Kyrgyzstan şi Tajikistan, dar şi în sudul Kazakhstanului şi în Uzbekistan). Această stare de fapt a început să fie atenuată de implicarea Chinei în zona şi de dezvoltarea capacităţilor de livrare prin Marea Caspică, pe calea ferată, şi prin perspectivele construirii unor conducte care ocolesc teritoriul rus. Dar, întrucât comerţul cu resurse energetice este majoritar derulat prin firme cu capital de stat, reorientările în acest sector necesită o voinţă politică a acestor state, care, uneori, nesocotesc interesele comerciale ale statelor respective.   

Moscova  a început să conştientizeze faptul că nu mai deţine controlul integral al evoluţiei preţului ţiţeiului şi gazelor naturale extrase din Asia Centrală, că acestea s-au înscris pe un trend ascendent datorită presiunii crescânde a cererii din Occident şi, în primul rând, din China. Gazul natural din Turkmenistan este deja exportat direct în Iran, şi în curând în China, iar ţiţei din Kazakhstan se exportă în China şi în Occident prin conducta Baku-Tbilisi-Ceyhan. 

Noile evoluţii fac ca Rusia să-şi intensifice influenţa politică asupra guvernelor din statele Asiei Centrale, să-şi intensifice acţiunea de colectare de taxe din tranzitul livrărilor către destinaţii europene, să-şi reducă imixtiunea în negocierile privind apariţia de noi rute de export spre China, Iran şi Turcia şi să facă eforturi pentru a satisface necesarul sporit de resurse energetice al Europei. 

Acţiunea viitoare a UE raportată la prezenţa Rusiei în evoluţiile din Asia Centrală prezintă o importanţă aparte.  Cu toate tensiunile şi dezacordurile majore asupra unor subiecte precum situaţia din Georgia, extinderea NATO sau Parteneriatul Estic, UE şi Rusia îşi propun să amplifice cooperarea în Asia Centrală. Fără a pune în prim plan obiective ale competiţiei pentru sfere de influenţă, aşa cum ar putea să fie cazul în raporturile Rusiei cu SUA, UE se axează, în principal, pe identificarea elementelor de sinergie ale celor doi actori pe scena central asiatică. Unul din vectorii acestei sinergii este promovarea interesul comun în domeniul energiei.  În contextul temerilor privind manifestările unei posibile crize economice la nivel global, cercurile reformatoare ale elitei economice ruse, apropiate preşedintelui  Dmitri Medvedev, încearcă să salveze Rusia, prin promovarea diversificării economiei, lansând deja unele critici la adresa opţiunilor anterioare, în favoarea dezvoltării industriei de extracţie a hidrocarburilor.  Este în interesul UE să influenţeze Rusia în a se direcţiona către diversificarea dezvoltării economice şi pentru încurajarea extrapolării acestui principiu şi în raporturile cu statele din Asia Centrală. Totodată, pornind de la constatarea că poziţia monopolistă a Gazpromului şi a marilor companii ruse care operează în domeniul materiilor prime este în detrimentul influenţei Rusiei în zonă (spre exemplu, Kazakhstanul face demersuri susţinute pe lângă partenerii săi în sprijinirea diversificării economiei sale), UE trebuie să intensifice dialogul cu Moscova asupra efectelor benefice ale diversificării rutelor de export din Asia Centrală, ceea ce ar contribui la stabilizarea zonei şi, astfel, la implementarea unuia dintre interesele strategice pe termen lung ale Rusiei în Asia Centrală.  
Creşterea importanţei Asiei în relaţiile economice internaţionale; Locul Chinei în procesele de reconfigurare a ordinii internaţionale

Mai mult de jumătate de secol, Statele Unite au fost furnizorul de stabilitate în Pacific, prin prezenţa militară şi prin alianţele sale cu Japonia şi Coreea de Sud,  dar şi prin angajamentele sale de stimulare a progresului economic în zonă. Dacă în prima perioadă a administraţiei Bush accentul se punea pe relaţiile tradiţionale cu zona şi pe tratarea Chinei mai mult  ca pe un competitor strategic decât ca pe un partener potenţial,  după 11 septembrie 2001 se observă o schimbare de accente în politica externă a SUA faţă de zonă, în special faţă de China. Japonia, marcată de problemele economice şi demografice, nu se mai plasează în centrul noilor aranjamente strategice din Asia, acest rol fiind preluat de China şi, în perspectivă, de India. Relaţiile cu aceşti doi giganţi potenţiali, cu toate că anumite cercuri politice americane ţin încă să pună în evidenţă unele incompatibilităţi majore de interese dintre China şi SUA vor fi în centrul atenţiei principalilor actori politici globali. 


China este în prezent un actor principal al economiei mondiale, evoluţiile sale fiind intrinsec legate de cele ale întregului sistem economic mondial. În perioada anilor '90, China a fost motorul redresării economiilor asiatice. Spre exemplu, Japonia a fost principalul beneficiar al creşterii economice din China, atrăgând după sine creşterea indicatorilor economici japonezi, inclusiv cei ai cheltuielilor pentru bunuri de consum, contribuind astfel la redresarea economică a acestei ţări. 

Aşa cum Europa a reuşit să „exporte” în lume modelul său instituţional în relaţiile internaţionale, şi China reuşeşte să reconfigureze raporturile dintre statele asiatice şi să se plaseze pe o poziţie dominantă în cadrul acestora. 


O caracteristică a multor state asiatice este aceea că guvernele lor doresc să intervină energic în relaţiile economice internaţionale, cu scopul de a-şi atinge obiectivele politice, care servesc în mod direct intereselor lor strategice. Întrucât aceste state, în primul rând China,  se impun drept actori politici influenţi, ei acţionează pentru a schimba regulile jocului în relaţiile internaţionale, prin plasarea pe o poziţie avantajoasă a statelor mari, în care statul are o influenţă mai mare în viaţa economică. În acest proces, statele mici sau cele cu economii deschise au dificultăţi în a-şi promova interesele. 

În contextul în care rolul statelor asiatice mari creşte în importanţă, în detrimentul poziţiei statelor europene, Uniunea Europeană poate să facă faţă acestor tendinţe numai dacă promovează o strategie coerentă de integrare a obiectivelor economice şi politice faţă de puterile emergente asiatice. În această situaţie, pentru ca Uniunea Europeană să-şi păstreze poziţia de actor politic influent în ordinea internaţională, trebuie să-şi clarifice opţiunile strategice în plan politic.   


Rolul Chinei în reconfigurarea relaţiilor internaţionale este de o importanţă crucială şi trebuie să fie abordat din două perspective: acţiunea pe plan internaţional a Chinei îşi are esenţa în specificităţile acestui stat, iar modul de acţiune în politicile internaţionale ale acestui stat trebuie perceput ca al unui exponent al modelului asiatic de relaţii internaţionale.  China se dezvoltă, în prezent, drept statul care pune la încercare poziţia predominantă a SUA în relaţiile internaţionale, prefigurând astfel sfârşitul ordinii unipolare în lume.  


În contextul crizei actuale, cu manifestări în economiile tuturor statelor, indicatorii economici ai Chinei sunt în continuă creştere. Banca Mondiala estimează ca PIB-ul Chinei va creste cu 9,5% in acest an si cu 8,5% in 2011. În 2020, produsul intern brut (PIB) al Chinei ar putea egala produsul intern brut al SUA (19 trilioane USD - estimat), din punct de vedere economic, calculat în funcţie de paritatea puterii de cumpărare. Se estimează că, până în 2025, China şi India îşi vor tripla produsul intern brut, dar, în clasamentul după PIB/capita, vor continua să se afle în urma ţărilor celor mai dezvoltate. UE în ansamblul ei, menţinută în linii mari în graniţele actuale, va deveni a treia economie a lumii. Potrivit unor prognoze economice, dacă se extinde în mod funcţional cu Balcanii de Vest şi Turcia şi sunt realizate reforme economice interne, ar putea să egaleze economia SUA, raportat la aceeaşi monedă.


Influenţa economică a Chinei are, în prezent, un spectru global, cu manifestări în toate domeniile de activitate, inclusiv în comerţul şi finanţele internaţionale. Economii în curs de dezvoltare sau dezvoltate sunt beneficiare ale progresului înregistrat în China, atât în ceea ce priveşte accesul pe o piaţă de dimensiuni remarcabile, cât şi disponibilitatea unei forţe de muncă ieftine, precum şi accesul la importul de produse chinezeşti sau la investiţiile chineze de capital. În toate aceste domenii, politicile statului chinez  au o importanţă majoră. Fondurile chineze de investiţii, băncile sau majoritatea multinaţionalelor care operează în China sunt controlate direct de către stat. Toate investiţiile directe în străinătate ale companiilor chineze necesită aprobarea diferitelor instituţii guvernamentale, inclusiv a Ambasadei Chinei în ţara respectivă. În plus, guvernul are o influenţă substanţială asupra acordării accesului unei companii străine pe piaţa chineză.  


Este de remarcat faptul că puterile asiatice, în special China, nu ezită să-şi folosească „muşchii economici” pentru atingerea obiectivelor politice din străinătate. Oficial, respectarea suveranităţii naţionale este un element de bază al politicii externe chineze, dar, în practică, guvernul chinez este destul de „flexibil” în acest sens, atunci când se pune problema protejării intereselor Chinei în subiecte precum Tibetul sau Taiwanul.  Totodată, China manifestă un interes sporit în asigurarea stabilităţii internaţionale şi doreşte să joace rolul de mare putere, responsabilă. Spre exemplificare, este de notat folosirea presiunii, prin mijloace economice,  asupra guvernului sudanez, pentru a obţine aprobarea ca misiunea ONU de menţinere a păcii să funcţioneze în Darfur. 

De asemenea, guvernul chinez foloseşte stimulente economice pentru facilitarea accesului la materii prime şi la căile de transport din numeroase state. Ca regulă, orice problemă considerată de Beijing ca având o relevanţă directă cu securitatea sau interesele sale naţionale poate să fie abordată prin mijloace economice. 


Se poate afirma că, în cazul statelor asiatice, în primul rând, al Chinei,  autorităţile guvernamentale au un rol determinant în sfera economică, iar diplomaţia economică se manifestă plenar în raporturile internaţionale, cu un rol aparte în atenuarea diferendelor dintre sistemele politice sau economice. Prin urmare, este iluzoriu să presupunem că folosirea instrumentelor economice în scopuri politice se va reduce în importanţă în influenţarea schimbării de modele economice (ex. trecerea de la capitalismul de stat la capitalismul de piaţă liberă) sau a sistemelor politice (de la totalitarism la democraţie).


Chiar şi guverne europene folosesc mijloace economice în scopuri politice, spre exemplu, prin comerţ sau prin programe de asistenţă bi sau multilaterală pentru dezvoltare. Principala diferenţă este că guvernele europene se bazează în acţiunea lor pe poziţia deţinută în instituţiile internaţionale şi nu pe folosirea directă a raporturilor economice  ca vector de influenţare. În plus, potenţialul guvernelor occidentale în folosirea realismului economic este limitat de implicarea mai redusă a acestora în economiile interne, comparativ cu cea a guvernelor din statele asiatice. Când statele europene apelează la pârghii economice pentru atingerea de obiective politice ele au în vedere, în primul rând, realizarea de schimbări de ordin normativ-legislativ  în ţara respectivă,  plasând în centrul atenţiei atractivitatea idealurilor politice, sociale sau culturale precum democratizarea, promovarea respectării drepturilor omului sau buna guvernare. 


În cazul statelor asiatice, obiectivele politice ale acţiunii externe tind să fie mult mai concrete şi mai direcţionate către aspecte de ordin economic sau de interese de securitate.  Prin urmare, cel puţin pe termen scurt şi mediu, abordarea europeană nu se potriveşte cu, sau chiar diferă de strategia asiatică. 


Ca cel mai mare partener comercial al Chinei, Uniunea Europeană trebuie să valorifice această poziţie, deşi în unele situaţii se înregistrează şi sincope în raporturile lor comerciale.  Principala măsură pe care statele UE trebuie să o ia relativ la raporturile cu China prezintă unele sensibilităţi şi dificultăţi de ordin politic: definirea unei acţiuni politice şi economice unitare la nivelul Uniunii. În prezent, se înregistrează un dezechilibru major între  obiectivele de ordin politic şi cele economice. Comisia Europeană are un mandat substanţial în ceea ce priveşte afacerile economice, în timp ce statele membre preferă o abordare individuală a raporturilor politice cu China. 


Amplificarea parteneriatului Chinei cu Asia Centrală 


Până la începutul anilor 2000, Asia Centrală era zona de manifestare a intereselor, de regulă, divergente ale Rusiei şi SUA. În mai puţin de două decenii, China a reuşi să-şi facă o intrare masivă şi în diverse forme în zonă, dovedindu-se un partener valoros, atât în planul raporturilor bilaterale, cât şi în revigorarea Organizaţiei de Cooperare de la Shanghai (SCO)
, structură regională care se bucură de aprecierea membrilor săi.  China a dobândit rapid rolul principal atât în domeniul comercial, cât şi în sectorul hidrocarburilor şi al infrastructurii, cu efecte directe asupra poziţiilor celorlalţi competitori – Rusia, SUA şi UE - în general, asupra echilibrului geopolitic existent la acea dată.


Interesele Chinei în Asia Centrală pot fi  structurate pe diverse etape. În prima jumătate a anilor '90, acţiunea s-a concentrat pe demilitarizarea frontierelor, semnarea de tratate de frontieră şi contracarare unor tendinţe separatiste manifestate pe teritoriul naţional. În a doua jumătate a anilor '90 şi prima jumătate a anilor 2000, China a urmărit  crearea unei platforme de discuţii şi negociere în zonă şi elaborarea cadrului unei securităţi colective zonale. Începutul anilor 2000 marchează direcţionarea eforturilor pentru implantarea viguroasă a Chinei pe piaţa Asiei Centrale, având la bază conceptul potrivit căruia cooperarea economică atenuează tensiunile politice.  


După ce SCO şi-a îndeplinit o parte însemnată din obiectivele politice ale momentului, cu deosebire cele legate de frontierele naţionale ale statelor membre, având drept corolar o sporire a securităţii zonale, China a acţionat în sensul reorientării organizaţiei spre  aspectele economice, fapt ce a condus la suspiciuni din partea Moscovei şi a unor state central-asiatice asupra pericolului potenţial al dominaţiei economice chineze în zonă, argumentând că zone libere de comerţ sunt posibile numai între ţări cu nivele similare de dezvoltare. Cu toate reticenţele acestor state, unele sectoare s-au dovedit a fi favorizate de conlucrarea în cadrul SCO, printre care realizarea coridorului de transport care leagă China de Marea Caspică, acordul privind exportul de energie electrică în zonă şi dezvoltarea structurilor de coordonare a comerţului şi tranzitului de hidrocarburi între statele membre SCO. 


În aproximativ un deceniu, SCO - şi predecesorul său „Grupul de la Shanghai” -  şi-a dovedit valoarea operaţională în zonă: a stimulat atenuarea vechilor tensiuni dintre statele aparţinând sferelor de influenţă ale Rusiei şi Chinei, a instituit un mecanism de cooperare pentru statele din sfera rusă, care a pus în evidenţă valoarea vecinătăţii cu China, a stabilit o platformă comună de acţiune în contracararea ameninţărilor de securitate din zonă. În plan geopolitic,  SCO se bucură de recunoaştere internaţională, dar în problematica economică, în prezent, se află în competiţie cu Comunitatea Economică Eurasiatică
.


În plan strategic, este incontestabil că SCO încearcă să contracareze influenţa occidentală, dar este evident că nici un stat al regiunii nu este dispus să promoveze o politică agresivă la adresa intereselor SUA. China nu-şi permite să fie declarată de către Washington drept „stat duşman”, întrucât economia sa este dependentă, în mare măsură, de relaţiile cu SUA. 


Statele central asiatice încearcă să amplifice raporturile cu Occidentul, pentru a contrabalansa influenţa Moscovei şi a Beijingului.  Chiar dacă în unele cercuri politice din Asia Centrală se manifestă unele sentimente antiamericane, aceştia îşi dau seama că prezenţa Occidentului în regiune presupune un anumit echilibru, o contrabalansare a influenţei exclusive a Rusiei şi Chinei. 


Sporirea importanţei Chinei are impact nu numai asupra situaţiei politice şi geopolitice din Asia Centrală, dar implică şi mutaţii profunde în „status quo-ul” economic al zonei. Întrucât multe companii occidentale consideră statele din Asia Centrală, cu excepţia Kazahstan-ului, ca zone nesigure şi impredictibile pentru investiţii, autorităţile chineze au ales să joace cartea investiţiilor, prin participarea la construcţia de autostrăzi şi şosele, reabilitarea reţelelor energetice, punerea în valoare a resurselor de hidroenergie, exploatarea resurselor minerale, etc. 

China este singurul investitor străin în domeniul bancar în această zonă. Înaintea summit-ului SCO din 2009, de la Ekaterinburg, China a acordat Kazakhstanului un împrumut în valoare de 10 miliarde dolari. Jumătate din sumă a acoperit vânzarea proiectului MangistauMunayGas către Corporaţia Naţională Chineză a Petrolului şi construirea conductei de gaz Beineu–Bozoi–Akbulak, cealaltă jumătate fiind un împrumut acordat Băncii de Dezvoltare a Kazakhstanului.

În perioada 2000 – 2003, relaţiile comerciale ale Asiei Centrale cu China au crescut cu mai mult de 200%, de la 1 miliard la 2 miliarde dolari. În 2006 acestea au atins volumul de 10 miliarde dolari pentru ca în 2007 să se cifreze la 18 miliarde. Este adevărat că volumul comercial al Rusiei cu aceste state însumează 21 miliarde dolari, dar trendul înregistrat în ultimii ani prefigurează o dezvoltare exponenţială a raporturilor Chinei cu zona, cu menţiunea că volumele realizate cu Kazakhstan şi Kyrgyzstan depăşesc deja volumele acestor ţări cu Rusia. 

Analiza structurii comerţului cu aceste ţări indică faptul că economia chineză beneficiază în proporţie substanţială de resurse minerale şi de hidrocarburi din statele vecine, în timp ce 92% din exporturile sale către statele central asiatice sunt produse finite. 
Relaţionarea Rusia – China – UE în Asia Centrală


Pragmatismul oamenilor de afaceri chinezi se bucură de apreciere în rândul partenerilor central asiatici şi, adeseori, contrastează cu manifestările de indecizie sau cu promisiunile neîndeplinite ale celor din Rusia sau ale colegilor lor din alte state europene.  Cu toate acestea, experţi din Asia Centrală manifestă preocupare faţă de potenţialele probleme pe care expansionismul economic chinez le poate ridica pe termen lung. 


Din punct de vedere geopolitic, alianţa dintre Moscova şi Beijing în cadrul SCO este considerată un mecanism de stabilizare şi supervizare în cadrul Asiei Centrale. În acelaşi timp, această alianţă limitează opţiunile de politică externă ale statelor din zonă. Spre exemplu, state din Asia Centrală consideră că deschiderea, în domeniul energetic, spre alte ţări decât Rusia este o garanţiei a independenţei lor faţă de Moscova, dar acţiunea lor este îngrădită de angajamentele din cadrul SCO. 


În domeniul militar, elitele politice din Asia Centrală preferă să se bazeze pe raporturile cu Rusia, care, în situaţii de destabilizare, este considerată drept singurul partener. În materia identităţii etnice, se remarcă manifestări de sinofobie, chiar temeri faţă de o posibilă influenţare majoră din partea culturii, tradiţiilor şi a modului de viaţă chinez.  Ca civilizaţie, China este percepută drept străină, chiar incompatibilă, cu zona. 


Viitorul prezenţei Chinei în Asia Centrală şi impactul său asupra politicii UE în regiune depinde, în parte, de evoluţia raporturilor ruso-chineze. Alianţa ruso-chineză în Asia centrală se bazează pe interese comune concrete, dar temporare. Este deja previzibilă, la un orizont nu prea îndepărtat, conturarea unei rivalităţi potenţiale în legătură cu interesele energetice ale celor doi, care va fi provocată de necesarul crescut de consum de resurse energetice al Chinei, pe de-o parte, şi de  opţiunea Moscovei de a exporta producţia de hidrocarburi a Asiei Centrale spre Europa Occidentală, pe de altă parte. Această diferenţiere de opţiune este posibil să cuprindă şi alte materii prime precum uraniul şi metalele preţioase, precum şi producţia de electricitate. 

De asemenea, există dubii asupra conturării, în viitor, a unei solidarităţi ruso-chineze, sub forma unu parteneriat militar. Actualul parteneriat  ruso-chinez în Asia Centrală funcţionează datorită dorinţei Beijingului de a păstra, vremelnic, dominaţia rusă în zonă. China preferă să lase povara cheltuielilor militare, de securitate şi de menţinerea la putere a unor regimuri instabile din zonă, pe seama Rusiei.  Dacă China ar decide să preia, în prezent, rolul primordial în domeniul politic, militar şi cultural în zonă, s-ar confrunta cu reacţii virulente din partea Moscovei. Cu toate acestea, în următorii ani, în contextul ritmurilor sale de dezvoltare, este de presupus că economia chineză va surclasa net dominaţia rusă.  Este indubitabil că, în următoarele decenii,  China reprezintă opţiunea cea mai credibilă  pentru eliberarea Asiei Centrale de sub tutela politică a Rusiei. 

Dintr-o altă perspectivă, perdanţii actualei alianţe ruso-chineze din Asia Centrală sunt Statele Unite şi Uniunea Europeană. Alianţa nu numai că limitează capacitatea acestora de acţiune în zonă, dar complică relaţiile de ordin politic ale UE şi SUA cu guvernele din zonă, cu privire la promovarea democraţiei sau a bunei guvernări în ţările respective.  Implicit, aceasta conduce la scăderea interesului companiilor occidentale de a investi în Asia Centrală. Ideea că prezenţa chineză în zonă favorizează companiile occidentale, prin subminarea dominaţiei ruse, este o viziune limitată a stărilor de fapt, întrucât, în realitate,  China, deşi este un factor de echilibru de putere,  nu stimulează prezenţa politică şi economică a Occidentului în Asia Centrală.  Este de dorit ca statele occidentale să conştientizeze existenţa potenţialul lor benefic zonei  şi să acţioneze pentru o revenire în zonă ca un factor de contrabalansare a parteneriatului ruso-chinez. 

În ceea ce priveşte Asia Centrală, este greu pentru UE să identifice arii de conlucrare politică cu China, întrucât Beijingul nu încurajează democratizarea zonei.  Totodată, domenii economice precum exploatarea gazelor naturale, a petrolului şi a uraniului sunt subiecte concurenţiale chino-europene. 

Există şi domenii de interes comun, precum formarea elitelor politice, managementul riscului, dezvoltarea durabilă, etc, în care Bruxellesul şi Beijingul au abordări similare. UE ar putea lua în considerare, pe termen mediu, participarea la activitatea SCO, în calitate de observator. 

Şi faţă de SUA, China are o atitudine de conlucrare când probleme economice majore sunt în atenţia lor. Se poate exemplifica prin acţiunea Chinei din 28 iunie a.c. care, răspunzând solicitărilor Băncii Mondiale şi ale preşedintelui Barack Obama, la reuniunea G20 de la Toronto,  a decis sa lase moneda naţională sa se aprecieze. Măsura are relevanţă în condiţiile în care China este cel mai mare finanţator al datoriei publice americane.

� Marea criză economică sau Marea depresiune a fost o perioadă caracterizată printr-o scădere dramatică a activităţii economice mondiale. Primele semne ale crizei s-au manifestat încă din anul 1928.


Începutul marii crize economice în Statele Unite este de obicei asociată cu prăbuşirea bursei de acţiuni din ziua de marţi (aşa-numita Marţea neagră) 29 octombrie 1929. Criza economică a avut efecte devastatoare, atât în ţările puternic industrializate, cât şi în cele mai puţin dezvoltate, a căror economii depindeau în cea mai mare măsură de exporturile de materii prime. Nivelurile comerţului mondial au scăzut rapid, la fel cum au scăzut de altfel şi veniturile personale, veniturile bugetare şi profitul din afaceri. Oraşele din întreaga lume au suferit puternic de pe urma crizei, în special cele care depindeau de industria grea. Activitatea în construcţii a fost practic oprită. Zonele rurale au suferit de pe urma scăderii preţurilor mărfurilor agricole cu 40 – 60%.  Mineritul şi exploatare lemnului au avut probabil cea mai dramatică scădere, deoarece cererea scăzuse puternic, iar alternativele de reangajare a muncitorilor mineri sau forestieri erau foarte reduse.


Marea depresiune economică s-a încheiat în momente diferite în ţările globului. În majoritatea ţărilor au fost concepute programe de refacere şi cele mai multe au trecut prin diferite prefaceri politice, care le-au împins spre extremele dreaptă sau stângă. Societăţile bazate pe democraţia liberală au ieşit puternic slăbite din criză şi dictatorii precum Adolf Hitler sau Benito Mussolini, au ajuns la conducerea unora dintre cele mai puternice state şi au pregătit condiţiile pentru declanşarea în 1939 a celui de-al doilea război mondial.





� Paul Abelsky: Medvedev Promotes Ruble as World Reserve Currency to Cut Dollar  


Dominance, Bloomberg, - Jun 19, 2010


� Comunitatea Statelor Independente (CSI) este o alianţă formată din 11 din cele 15 foste republici ale Uniunii Sovietice, excepţiile fiind cele trei ţări baltice: Estonia, Letonia şi Lituania, precum şi Georgia.


� Carta Energiei a fost semnată de 51 de state, respectiv ţările membre UE şi ale Iniţiativei Central-Europene, Japonia, Canada şi Statele Unite, în decembrie 1991, la Haga.


În 1994, ţările semnatare, cu excepţia SUA şi Canadei, au semnat Tratatul Cartei Energiei şi Protocolul Cartei Energiei, privind eficacitatea energetică şi aspectele legate de mediu.


Tratatul este un acord care stabileşte cadrul juridic permanent de promovare a cooperării pe termen lung în domeniul energiei şi se bazează pe principiile Cartei, respectiv încurajarea investiţiilor din sectorul de profil, garantarea suveranităţii resurselor naturale, liberul acces la pieţele energiei, tranzitul liber al produselor energetice şi libera circulaţie a fluxurilor de capital legate de schimbul de produse energetice precum şi a investiţiilor.





� Organizatia de cooperare Shanghai (SCO) este un organism interguvernamental de securitate colectivă, înfiinţat în anul 2001, la Shanghai de către China, Kazakhstan, Kyrgyzstan, Russia, Tajikistan, and Uzbekistan. Cu excepţia Uzbekistan-ului, celelate state au fost membre ale Grupului de la Shanghai (Shanghai  Five), înfiinţat în 1996; După aderarea Uzbekistanului, in 2001, organizaţia a luat actuala denumire.





� Comunitatea Economică Eurasiatică (EAEC sau EurAsEC) îşi are originea în uniunea vamală a Comunităţii Statelor Independente, stabilită la 29 martie 1996, între  Belarus, Rusia şi Kazakhstan. Tratatul de înfiinţare a EurAsEC a fost semnat la 10 octombrie 2000, la Astana, de preşedinţii Belarus,  Kazakhstan, Kyrgyzstan,  Rusia şi Tajikistan. La 7 octombrie 2005, s-a aprobat aderarea şi a Uzbekistan. Principala realizare este libertatea de mişcare a cetăţenilor în spaţiul respectiv - abolirea vizelor – şi constituirea, începând cu 2010, a unui Spaţiu Economic Comun. 

